Κατά τον Α΄ Βαλκανικό Πόλεμο, δημιουργήθηκε το πρώτο χάσμα στις σχέσεις Κωνσταντίνου-Βενιζέλου, μιας και ο Διάδοχος, μετά τη μάχη στο Σαραντάπορο, έθεσε ως προτεραιότητα την προώθηση προς Μοναστήρι, ενώ ο πρωθυπουργός τον καλούσε να καταλάβει το συντομότερο δυνατό τη Θεσσαλονίκη (τηλεγραφική διαταγή υπουργού Στρατιωτικών Βενιζέλου την 25η Οκτωβρίου 1912: "«Σας καθιστώ υπεύθυνον προσωπικά δια την βραδύτητα με την οποία διεξάγετε τις επιχειρήσεις, αι οποίαι κινδυνεύουν να φέρουν τους Βουλγάρους πρώτους εις Θεσσαλονίκην»".) Τελικά όμως ο κύριος όγκος του τουρκικού στρατού υποχώρησε προς τη Θεσσαλονίκη. Το συγκεκριμένο γεγονός, και ο εκνευρισμός που προκλήθηκε, παρέμεινε γνωστό τότε σε περιορισμένους πολιτικούς και στρατιωτικούς κύκλους.